অন্য দল ছেড়ে যাঁরা বিজেপি’তে যোগ দিয়েছেন, তাঁদের অনেকেই দলে কাজ করার সুযোগ পাচ্ছেন না বলে মন্তব্য করলেন কৈলাস বিজয়বর্গীয়। পশ্চিমবঙ্গে বিজেপি’র পর্যবেক্ষকের পরামর্শ, নতুনদের সুযোগ দেওয়ার জন্য ‘মন প্রসারিত’ করতে হবে।
 
শনিবার বিধাননগরে বিজেপি’র বর্ধিত রাজ্য কার্যকারিণী কমিটির বৈঠক হয়। সূত্রের খবর, সেখানেই বিজয়বর্গীয় জানিয়েছেন, অন্য দল থেকে আসা কর্মীরা সুযোগ পাচ্ছেন না। ‘মন প্রসারিত করে’ তাঁদের কাজের সুযোগ দিতে হবে। তিনি বলেন, ‘‘কর্মীদের মধ্যে কোনও উদ্যম দেখা যাচ্ছে না। জিততে চান, নাকি হিরো সেজে থাকতে চান? এটাই শেষ সুযোগ।’’ প্রসঙ্গত, তৃণমূলত্যাগী মুকুল রায়ের বিজেপি’তে যোগ দেওয়া নিয়ে জল্পনা চলছে। এই পরিস্থিতিতে বিজয়বর্গীয়ের বার্তাকে তাৎপর্যপূর্ণ বলেই মনে করছে রাজ্য বিজেপি’র একাংশ।
সূত্রের খবর, বৈঠকে মুকুল প্রসঙ্গ না উঠলেও রাজ্যের শীর্ষ নেতাদের সঙ্গে কেন্দ্রীয় নেতৃত্বের এই বিষয় নিয়ে আলোচনা হয়েছে। রাজ্যের নেতাদের জানিয়ে দেওয়া হয়েছে, এ ব্যাপারে দলের শীর্ষনেতৃত্বই সিদ্ধান্ত নেবেন। সে কারণে বিষয়টি নিয়ে হইচই করার প্রয়োজন নেই। তবে রাজ্যের নেতাদের বক্তব্য প্রতিনিয়ত শীর্ষনেতৃত্বের কাছে পৌঁছে দেওয়া হচ্ছে।